
,,Quo vadis Kung Fu-Ce?" - Avagy kulturális globalizáció a dél-koreai konfuciánus alapokban

Kutatásom középpontjában a Dél-Koreai Köztársaság modernizációja, és annak kulturális hatásai állnak. Ennek során arra az eredményre jutottam, hogy a konfucianizmus sokkal inkább általános világszemlélet, mint a nyugati kategóriákba sorolható jelenség, ezért különlegesen releváns lehet itt, Nyugaton is megismernünk fejlődőképességét.
Mivel a modernizáció mindig jelen idejű, ezért kijelenthetjük, hogy Dél-Korea megfelel a napjainkban „hatályos” nyugati követelményeknek, azonban több szegmensben is konfliktust figyelhetünk meg a hagyományos és az európai értékek között. A hatások vizsgálatához két tételt kell elfogadnunk: elsőként, hogy a konfuciánus gondolkodás stabil alapot jelent (ahogyan azt a legtöbb kutató teszi), és azt is, hogy a jogot modernizálhatjuk, a kultúra azonban fejlődik. A társadalom és jog közötti kölcsönhatás mindig kétirányú, így a jogi objektiváció során a társadalmi igények ugyanolyan jelentősek lehetnek, mint a külső predesztináló tényezők.
Álláspontom szerint három lehetőség figyelhető meg az értékkonfliktus során. Elsőként lényegében ez a konfliktus hiánya, akkor, ha a szegmensben nincs konfuciánus alaptézis, vagy az irreleváns. Amennyiben azonban a konfucianizmus már adott választ az adott kérdéskörre, a megjelenő érték lehet egyrészt teljesen ellentétes a nyugatival, ilyenkor a nyugati hegemónia kényszerereje miatt lassú társadalmi változás lesz tapasztalható. Másrészt az adott konfuciánus alapgondolat lehet rugalmas is, ebben az esetben egyes részei elhalványulnak, mások felerősödnek, azaz egyszerűen megváltozik, fejlődik.
Mindezek alapján úgy vélem, a konfucianizmus nem fog eltűnni, pusztán fejlődik, átalakul. Ugyanakkor azt sem szabad figyelmen kívül hagynunk, hogy a modern mindig az aktuális világstruktúrára utal, ezért valószínű, hogy egészen új irány bontakozik ki a szemünk előtt, amennyiben a hegemón szerepbe más civilizáció kerül. Ez azonban a jövő kérdése és válasza.



